O`zbekiston Milliy Olimpiya qo`mitasi 30 yoshda

Shu munosabat bilan bugun Milliy Olimpiya qo`mitasida tantanali tadbir tashkil etildi. Unda O`zbekiston Respublikasi Bosh vazirining o`rinbosari – turizm va sport vaziri Aziz Abduxakimov ham ishtirok etdi
Insoniyatning buyuk kashfiyotlari qatorida hech mubolag`asiz turli millatlar va elatlarni birlashtiruvchi, xalqlar o`rtasida tinchlik va do`stlikni tarannum etuvchi eng nufuzli sport anjumani – Olimpiya o`yinlarini alohida tilga olish joiz. Tarixi uzoq o`tmishga borib taqaladigan ushbu o`yinlarning nufuzi yildan yilga ortsa ortmoqdaki, aslo kamaygani yo`q.
Bugun Xalqaro Olimpiya qo`mitasi shafeligida faoliyat ko`rsatuvchi barcha mamlakatlardagi Olimpiya qo`mitalari o`z yurtining sha`ni uchun jahon arenalarida murosasiz raqobat olib bormoqda. Shu jumladan, O`zbekiston Milliy Olimpiya qo`mitasi ham.
Bugun O`zbekiston Milliy Olimpiya qo`mitasi tashkil etilganiga roppa-rosa 30 yil to`ldi. 1993-yil sentyabr oyida Shveysariyaning Lozanna shahrida o`tkazilgan Xalqaro Olimpiya qo`mitasining 101-Sessiyasida O`zbekiston MOQ nufuzli tashkilot tomonidan rasman tan olingan va shundan so`ng vakillarimiz xalqaro maydonda faoliyat olib borish imkoniyatiga ega bo`lishdi. Shu kundan e`tiboran, o`zbekistonlik sportchilar muntazam ravishda yozgi va qishki Olimpiya o`yinlarida qatnashib kelishmoqda.
MOQ bugun mamlakatimizda sog`lom turmush tarzini targ`ib qilish, jismoniy tarbiya va sportni rivojlantirish, olimpizm harakatining pok va ezgu g`oyalarini ilgari surish yo`lida keng ko`lamda ish olib bormoqda. Bundan tashqari, xalqaro aloqalarni mustahkamlab, nufuzli sport tashkilotlari, etakchi sport derjavalari bilan keng qamrovli hamkorlikni yo`lga qo`ygan.
Shu munosabat bilan bugun Milliy Olimpiya qo`mitasi majlislar zalida tantanali tadbir tashkil etildi. Unda O`zbekiston Respublikasi Bosh vazirining o`rinbosari – turizm va sport vaziri Aziz Abduxakimov, MOQ raisi Rustam Shoabduraxmonov, O`zbekiston Milliy paralimpiya qo`mitasi raisi Muxtorxon Toshxodjaev, sport faxriylari, Olimpiya o`yinlari g`olib va sovrindorlari, Olimpiya sport turlari bo`yicha federasiya va assosiasiyalarning mas`ul xodimlari hamda ommaviy axborot vositalari xodimlari ishtirok etdi. Tadbirni MOQ Bosh kotibi Oybek Kasimov olib bordi.
Marosimda so`zga chiqqan insonlar O`zbekiston Milliy Olimpiya qo`mitasining shakllanish jarayonlari, mamlakatimizda Prezident Sh.M.Mirziyoev boshchiligida sport va zamonaviy olimpizm harakatini rivojlantirish borasida amalga oshirilayotgan islohotlarga alohida to`xtalib o`tishdi.
Tadbir yakunida bir guruh sport faxriylari estalik sovg`alari hamda Turizm va sport vazirligining “Jismoniy tarbiya va sport a`lochisi” ko`krak nishoni bilan taqdirlandi.
Ta`kidlash kerak, ortda qolgan vaqt mobaynida O`zbekiston sportchilari 7tadan qishki va yozgi Olimpiya o`yinlarida qatnashib, ularda atletlarimiz 13ta oltin, 7ta kumush va 21ta bronza medallarini qo`lga kiritishdi. Milliy Olimpiya qo`mitasi xalqaro arenalarda, kompleks musobaqalarda muvaffaqiyatga erishishi uchun Turizm va sport vazirligi, sport federasiya va assosiasiyalari bilan hamjihatlikda ish olib bormoqda. Terma jamoalarimizning yirik kompleks musobaqalarga tayyorgarligi yo`lida mahalliy va xorijiy o`quv-mashg`ulot yig`inlarida ishtirok etishi uchun barcha imkoniyatlar yaratilmoqda.
Fursatdan foydalanib, Turizm va sport vazirligi bugungi bayram munosabati bilan sport turlari bo`yicha federasiya va assosiasiyalarni, terma jamoalarimizni, olimpiyachilarimiz va ularni tarbiyalayotgan jonkuyar murabbiylarni, o`zbek sportining ashaddiy muxlislari, qolaversa O`zbekiston MOQning barcha jonkuyar xodimlarini samimiy muborakbod etadi.